钦定古今图书集成/历象汇编/岁功典/第056卷 > 封禅书
## 钦定古今图书集成/历象汇编/岁功典/第056卷 > 封禅书

秦德公既立，卜居雍，后子孙饮马于河，遂都雍。雍之
诸祠自此兴。用三百牢于鄜畤，作伏祠磔狗邑四门，
以御蛊菑。

〈注〉《索隐》曰：服虔云：“周时无伏，秦始作之。”《汉旧仪》云：“伏者万鬼行，故闭昼日，不干求也。”《东观汉记》：和帝初，令伏闭昼日是也。又《历忌释》曰：“伏者何？金气伏藏之名。四时代谢，皆以相生。而春木代水，水生木也。夏火代木，木生火也。冬水代金，金生水也。至秋则以金代火，金畏于火，故凡至庚日必伏。庚者，金也。”案乐彦云《左传》“血蛊为蛊”，枭磔之鬼亦为蛊，故《月令》云：“大傩旁磔。”注云：“磔，禳也。厉鬼亦为蛊，将出害人，旁磔于四方之门。”故此亦磔狗邑四门也。风

《俗通》云：“杀犬磔禳也。”